b'\n_START_ARTICLE_\nSlap Bojanca\n_START_PARAGRAPH_\nSlap Bojanca le\xc5\xbei na  Stranskem potoku, ki je desni pritok potoka Blan\xc5\xa1\xc4\x8dice, v katerega se izliva pod naseljem Stranje v ob\xc4\x8dini Kr\xc5\xa1ko. Potok izvira v pobo\xc4\x8dju Bohorja._NEWLINE_Bohor je geolo\xc5\xa1ko vzhodni podalj\xc5\xa1ek Posavskih gub z zelo pestro geolo\xc5\xa1ko sestavo in zapleteno zgradbo. Med zanimive geolo\xc5\xa1ke pojave sodijo tudi slapovi, ki povr\xc5\xa1insko preoblikujejo kamnito zemeljsko povr\xc5\xa1je. Vode po ju\xc5\xbenem pobo\xc4\x8dju Bohorja struge urezujejo skozi trden triasni dolomit, dolbejo v njem globoke soteske, ob zelo trdnih kamnitih pregradah pa ustvarjajo slapove in slapi\xc4\x8de._NEWLINE_Slap je visok 15 m, skoraj navpi\xc4\x8dno pada v okoli 1 m globoko izdolbleno kotanjo v apnen\xc4\x8dastih tleh. Z malo domi\xc5\xa1ljije se v skalah vidi dekli\xc5\xa1ki obraz o katerem pravi legenda, da je obraz ajdovske deklice, ki si je v potoku umila obraz, da bi bila lepa; ker tega ne bi smela storiti zaradi kazni, ki ji jo je nalo\xc5\xbeila mati ob izgubi lasne igle, jo je ta pahnila \xc4\x8dez pe\xc4\x8dine._NEWLINE_V bli\xc5\xbeini se nizvodno nahaja \xc5\xa1e 4 m visok skok ali \xc5\xa1um in ve\xc4\x8d sko\xc4\x8dnikov. Stranjski potok je v tem delu, po katerem poteka tudi pristopna pot, izdolbel dokaj ozko in strmo sotesko. Ob poti se nahaja tudi "la\xc4\x8dni studenec" za katerega pravijo, da te \xc5\xbee nekaj po\xc5\xbeirkov zlakotni. Ob poti se nahajajo zanimivi balvani, ki za to obmo\xc4\x8dje niso obi\xc4\x8dajni, pa tudi ostanki oglarskih kop._NEWLINE_Ob izhodu nad slapom ob steni, po kateri mezi voda, raste mesojeda rastlina alpska mastnica (Pinguicula alpina). V potoku \xc5\xbeivi tudi poto\xc4\x8dni rak (\'\'Astacus astacus\'\')._NEWLINE_Na za\xc4\x8detku soteske, ob soto\xc4\x8dju Stranjskega in Dobrovskega potoka, se nahaja 100 let stara rojstna hi\xc5\xa1a Jerce Pertna\xc4\x8d, mame Giovannia Morettija, upokojenega pape\xc5\xa1kega nuncija. V bli\xc5\xbeini se nahaja tudi kmetija Po\xc5\xbeunovih, kjer imajo ribogojnico s postrvmi.'